Document ID: 31987D0007

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 10ης Δεκεμβρίου 1986
για την έγκριση προγράμματος που αφορά τη βελτίωση της εμπορίας ζώων στην Ιρλανδία σύμφωνα με τον κανονισμό (ΕΟΚ) αριθ. 355/77 του Συμβουλίου
(Το κείμενο στην αγγλική γλώσσα είναι το μόνο αυθεντικό)
(87/7/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 2224/86 (2), και ιδίως το άρθρο 5,
Εκτιμώντας:
ότι στις 28 Μαΐου 1986 η ιρλανδική κυβέρνηση ανακοίνωσε πρόγραμμα για τη βελτίωση της εμπορίας ζώων και στις 24 Ιουλίου 1986 παρέσχε συμπληρωματικά στοιχεία·
ότι το εν λόγω πρόγραμμα αφορά, κυρίως, τον εκσυγχρονισμό και την ορθολογική οργάνωση και σε ορισμένες περιπτώσεις τη μεταφορά των εγκαταστάσεων για την εμπορία ζώων, χωρίς εντούτοις να επηρεάζει την αύξηση της συνολικής παραγωγής, καθώς και τον εκσυγχρονισμό των μεθόδων εμπορίας και της ροής των προϊόντων που διατίθενται με σκοπό την προσαρμογή των ιρλανδικών εγκαταστάσεων για τη δημοπρασία ζώων στις ανάγκες της αγοράς· ότι, κατά συνέπεια, αποτελεί ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι το πρόγραμμα περιλαμβάνει επαρκή στοιχεία από εκείνα που αναφέρονται στο άρθρο 3 του κανονισμού (ΕΟΚ) αριθ. 355/77, τα οποία αποδεικνύουν ότι οι στόχοι του άρθρου 1 του κανονισμού αυτού μπορούν να επιτευχθούν στον προαναφερθέντα τομέα· ότι η προθεσμία που καθορίζεται για την εφαρμογή του προγράμματος δεν υπερβαίνει την περίοδο που αναφέρεται στο άρθρο 3 παράγραφος 1 στοιχείο ζ) του κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγραμμα για τη βελτίωση της εμπορίας ζώων στην Ιρλανδία, το οποίο ανακοινώθηκε από την ιρλανδική κυβέρνηση στις 28 Μαΐου 1986 σύμφωνα με τον κανονισμό (ΕΟΚ) αριθ. 355/77 και για το οποίο παρασχέθηκαν συμπληρωματικά στοιχεία στις 24 Ιουλίου 1986.
Άρθρο 2
Η παρούσα απόφαση απευθύνεται στην Ιρλανδία.
Βρυξέλλες, 10 Δεκεμβρίου 1986.

Labels: 18
6